
Nem szokványos szennyeződések lerakódásának és azok hatásának vizsgálata kompozit szigetelőkön

Kulcsszavak: kompozit szigetelő, felületi ellenállás, mesterséges szennyezés
A folyamatosan növekvő villamosenergia igény újabb és újabb kihívások elé állítja a villamosenergia-rendszert mind az üzemeltetés, mind a korszerűsítés terén. A fogyasztók elvárásainak megfelelően egyre kevésbé megengedhetőek a nem várt kimaradások, karbantartási műveletek. Az előre nem tervezett javítási munkálatok elvégzése miatt gyakran akár jelentős gazdasági károk, leállások is keletkezhetnek. A kompozit szigetelők megjelenésével, és a szabadvezeték hálózaton, mint tartó- és feszítőszigetelők, történő alkalmazásával a legtöbb esetben a szolgáltatás megbízhatósága növekedett. Ugyanakkor bizonyos környezetekben, akár rosszabbul is teljesítenek, mint elődeik, az üveg és kerámia szigetelők. Ugyanis a szigetelők szilikon burkolata kevésbé ellenálló a kémiai degradációs hatásoknak, melyek forrása sok esetben a szigetelők felületén megtelepedő szennyeződések.
A dolgozatban különböző terepről gyűjtött és mesterségesen előállított, nem szokványos szennyeződéseket viszek fel a kompozit szigetelők burkolatára, majd felületi ellenállás mérést végzek. Az elsődleges célom, kapcsolatot találni a szigetelők szennyezettségének mértéke, a szennyeződések típusa, és a rajtuk mérhető felületi ellenállás között, valamint ez alapján a szennyező anyagok szigetelőkön történő lerakódásának kockázatát értékelni. A felületi ellenállás mérés egy egyszerű, olcsó és gyors módszer lehet a szigetelőkön észlelt nem szokványos jellegű vagy mértékű szennyeződések kockázatának meghatározására. További előnye a laboratóriumi technológiákkal szemben, hogy könnyen kivitelezhető helyszínen is, így nincs szükség a szigetelők leszerelésére.



